# La Font de la Reina

La Font de la Reina (en xurro Fuen la Raina i en castellà i oficialment, Fuente la Reina) és un municipi valencià de la comarca de l'Alt Millars, en la província de Castelló.

## Geografia

Està situat en el vessant septentrional de la serra de Montalgrao, en el sector nord-oest de la comarca. El terme municipal es troba entre els 800 i els 1100 metres d'altitud i és molt accidentat i esquerp, farcit de fonts com ara la dels Magraners, la de la Pinosa, la de Pierres o la dels Banys, i està solcat pel barranc de la Maimona. La població se situa en terreny accidentat i agrest.
Des de Castelló de la Plana s'accedix a esta localitat a través de la CV-20, prenent després la CV-207.
Limita amb les localitats de la Pobla d'Arenós, Montant, Caudiel i Vilanova de la Reina, al País Valencià, i San Agustín a la província de Terol.

## Història

El municipi és d'origen musulmà i fon repoblat per cristians procedents del Regne d'Aragó. Va mantindre la població morisca fins a l'any 1609, quan els moriscs varen ser expulsats. Segons la tradició, el nom del poble prové del fet que la reina Elionor de Portugal vingué en 1348 a passar una convalescència i hi va morir. En el segle xviii formava part del senyoriu que pertanyia al comte de Vilanova. Allunyat de les vies de comunicació i accés amb la costa, el poble ha patit una aturada tècnica i agrària que repercutix en l'envelliment progressiu de la població i en l'emigració dels jóvens a la ciutat de València, la seua àrea metropolitana o les comarques del litoral.

## Economia

Les principals activitats econòmiques són les agrícoles, i darrerament es practica l'agricultura ecològica. També l'artesania popular hi té una certa importància. Un altre component econòmic més recent és el lloguer de cases per al turisme rural.

## Alcaldia

Des de 2015 l'alcalde de la Font de la Reina és Francisco García Moyá del Partit Socialista del País Valencià (PSPV-PSOE).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Ramón Balaguer Monte | UCD | 19/04/1979 | -- |
| 1983–1987 | Vicente Balaguer Villalba | AP-PDP-UL-UV | 28/05/1983 | -- |
| 1987–1991 | Vicente Balaguer Villalba | PSPV-PSOE | 30/06/1987 | -- |
| 1991–1995 | Vicente Balaguer Villalba | PSPV-PSOE | 15/06/1991 | -- |
| 1995–1999 | Vicente Balaguer Villalba | PP | 17/06/1995 | -- |
| 1999–2003 | Vicente Balaguer Villalba | PP | 03/07/1999 | -- |
| 2003–2007 | Vicente Balaguer Villalba | PP | 14/06/2003 | -- |
| 2007–2011 | Miguel Soriano Collado | PSPV-PSOE | 16/06/2007 | -- |
| 2011–2015 | Miguel Soriano Collado | PSPV-PSOE | 11/06/2011 | -- |
| 2015–2019 | Francisco García Moyá | PSPV-PSOE | 13/06/2015 | -- |
| 2019-2023 | Francisco García Moyá | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Demografia

La seua població va arribar als 462 habitants l'any 1900, però al llarg del segle xx va anar descendint de forma gradual. Tot i això, s'observa un xicotet canvi de tendència des de l'any 2000.
Evolució demogràfica :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1990 | 1994 | 1998 | 2002 | 2004 | 2006 | 2008 | 2010 | 2012 |
| 462 | 533 | 423 | 370 | 289 | 218 | 167 | 77 | 37 | 39 | 29 | 29 | 32 | 35 | 44 | 51 | 49 | 57 |

## Llocs d'interés

* Església de la Mare de Déu dels Àngels. Del segle xviii i estil barroc.
* Ajuntament. Edifici d'interés arquitectònic.
* Omeda de La Font de la Reina. Microrreserva de flora.
* Font de Las Mangraneras.
* Barranc de la Maimona. Creua el terme formant un angost sender entre cingles elevats.

## Referències

* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Fuente la Reina. Històric de Govern Local». Portal d'informació ARGOS. [Consulta: 7 desembre 2020].

## Enllaços externs

* Pàgina web oficial de La Font de la Reina
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.
Els vint-i-cinc municipis més petits del País Valencià :
1. Castell de Cabres 20 · 2. Sempere 26 · 3. Tollos 30 · 4. Palanques 38 · 5. Figueres 46 · 6. Famorca 48 · 7 Sacanyet 52 · 8. Villores 53 · 9. Vallat 54 · 10. la Font de la Reina 58 · 11. la Pobla de Sant Miquel 59 · 12. Torralba 60 · 13. Vallibona 61 · 14. Herbers 63 · 15. Pavies 74 · 16. Matet 78 · 17. Vilamalur 85 · 18. Torre-xiva 89 · 19. Vilanova de Viver 89 · 20. Espadella 92 · 21. Benimassot 93 · 22. les Fonts d'Aiòder 95 · 23. Carrícola 99 · 24. la Serratella 103 · 25. Toga 104 :